Prins Harald

Prins Harald til Danmark (Harald Christian Frederik; 8. oktober 1876 – 30. marts 1949) var en dansk prins. Han var søn af Frederik 8. og bror til Christian 10.

Han blev generalløjtnant i Hæren.

Biografi

Fødsel og opvækst 

Prins Harald blev født den 8. oktober 1876 på sine forældres sommerresidens Charlottenlund Slot nord for København i sin bedstefar Kong Christian 9.'s regeringstid. Han var det fjerde barn og den tredje søn af Kronprins Frederik (den senere Frederik 8.) og Kronprinsesse Louise af Danmark (den senere Dronning Louise). Hans far var den ældste søn af Kong Christian 9. og Dronning Louise af Danmark, mens hans mor var den eneste datter af Kong Karl 15. og Dronning Louise af Sverige og Norge. Han blev døbt med navnene Harald Christian Frederik og var kendt som Prins Harald.

Prins Harald havde to ældre brødre, Christian (den senere Christian 10. af Danmark), Carl (den senere Haakon 7. af Norge) og fem øvrige søskende. Han voksede op med sine søskende i forældrenes residens i Frederik VIII's Palæ på Amalienborg Slot og i sommerresidensen Charlottenlund Slot ved Øresund nord for København. Kronprinsparrets børn blev opdraget af deres mor, hvad der var usædvanligt for tiden, hvor opdragelsen af kongelige børn som regel blev varetaget af guvernanter. Under deres mors opsyn modtog kronprinsparrets børn en forholdsvis streng kristent domineret opdragelse, som lagde vægt på nøjsomhed, pligtopfyldelse, regelmæssighed, flid og orden. Han blev konfirmeret 11. marts 1894 i Christiansborg Slotskirke. Som en yngre søn var det forventet, at han fik en karriere indenfor militæret, og han startede sin militære uddannelse som 17-årig. Han gjorde senere tjeneste ved Gardehusarregimentet.

Ægteskab 

Prins Harald giftede sig 28. april 1909 på Glücksborg Slot med sin halvkusine Prinsesse Helena af Slesvig-Holsten-Sønderborg-Glücksborg (1. juni 1888-30. juni 1962). Hun var datter af Hertug Frederik Ferdinand af Slesvig-Holsten-Sønderborg-Glücksborg og barnebarn af Christian 9.s bror Frederik. Hendes mor var prinsesse af Slesvig-Holsten-Sønderborg-Augustenborg, tipoldebarn af Struensee og søster til den tyske kejser Wilhelm 2.s gemalinde, Kejserinde Augusta Viktoria. Siden 1848 havde Augustenborg-familien grundet sit krav på den danske krone ikke været velset, og alle med forbindelse til Kejser Wilhelm 2. var ilde set efter Første Verdenskrig.

Det kongelige par boede først på landstedet Jægersborghus i Jægersborg nord for København. Fra 1918 boede parret i en villa på Svanemøllevej 25 i Ryvangen, tegnet af Julius Bagger. Prinsesse Helene boede efter sin tilbagevenden i villaen til sin død i 1962.

Senere liv 
Da Prinsesse Helena under besættelsen viste sympati for Buhl, Scavenius og Tyskland, blev hun efter befrielsen udvist af Christian X og fik først lov at vende tilbage til Danmark kort før prins Haralds død i 1949.

Prins Harald døde 72 år gammel på Bispebjerg Hospital i København den 30. marts 1949. Han blev gravsat i Roskilde Domkirke, den traditionelle gravkirke for de danske konger siden 1400-tallet. Prinsesse Helena overlevede sin mand med 13 år og døde i Hellerup 30. juni 1962.

Interesser 
Han var frimurer og 1947-1949 formand (højeste styrer) for Den Danske Frimurerorden.

Titler, prædikater og æresbevisninger

Titler og prædikater fra fødsel til død 
 8. oktober 1876 – 30. marts 1949: Hans Kongelige Højhed Prins Harald til Danmark

Æresbevisninger

Danske dekorationer 
 : Ridder af Elefantordenen (R.E.)  (1894)

Udenlandske dekorationer 
 : Ridder af Serafimerordenen (S.Sph.)  (1897)

Børn 
 Prinsesse Feodora – gift 1937 med sin fætter Prins Christian af Schaumburg-Lippe.
 Prinsesse Caroline-Mathilde – gift 1933 med Arveprins Knud.
 Prinsesse Alexandrine-Louise – gift 1937 med grev Luitpold af Castell-Castell.
 Prins Gorm (født 24/2 1919, død 1991) – ikke gift
 Prins Oluf – borgerligt gift

Anetavle 
Se Christian 10.s anetavle

Referencer

Litteratur

Eksterne henvisninger 
 

Prinser fra Danmark
Frimurere fra Danmark
Danskere i 1900-tallet
Huset Glücksburg
Personer fra Charlottenlund
Generalløjtnanter fra Danmark
Ordenskanslere fra Danmark
Personer i Dansk Biografisk Leksikon
Personer fra Hellerup
Storkors af Dannebrog
Kavaleriofficerer fra Danmark
Riddere af Serafimerordenen